8. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 723 της 23/29 Αυγ. 1949 Περί απαλλαγής των εκ κεφαλαίων της ανασυγκροτήσεως ή της Αμερικανικής βοηθείας πληρωμών από φόρων, τελών, κρατήσεων κλπ.». 1.Πληρωμαί εκ κεφαλαίων της ανασυγκροτήσεως ή της αμερικανικής βοηθείας και αι σχετικαί προς ταύτας συμβάσεις και έγγραφα απαλλάσσονται παντός φόρου, τέλους ή άλλης κρατήσεως, δικαιώματος, εισφοράς ή παραβόλου υπέρ του Δημοσίου, ως και υπέρ παντός τρίτου, εξαιρέσει των τελών χαρτοσήμου, του φόρου καθαρών προσόδων και επιτηδεύματος και των κρατήσεων υπέρ του Ιδρύματος Κοινωνικών Ασφαλίσεων. 2.Εγκρίνεται, καθ’ όλον αυτού το περιεχόμενον, αφ’ ης εξεδόθη, το υπ’ αριθ. πρωτ. Π. 5552 της 27ης Απρ. 1949 έγγραφον του Υπουργείου Οικονομικών, Γενική Διεύθυνσις Αμέσων Φόρων, απευθυνόμενον προς την εν Ελλάδι Αποστολήν της Διοικήσεως Οικονομικής Συνεργασίας και υπογραφόμενον παρά των Υπουργών Οικονομικών και Δημοσίων Έργων, το κείμενον του οποίου έχει ως εξής: «Κατόπιν του υπό στοιχ. ECCA-664/15.4.49 υμετέρου εγγράφου δι’ ου γνωρίζετε ημίν τας αντιρρήσεις σας επί της χρησιμοποιήσεως χρημάτων της ανασυγκροτήσεως δια την πληρωμήν φόρων επιβληθέντων προς όφελος τρίτων και συμφωνούντες προς τας εν αυτώ απόψεις σας ότι οι υπέρ τρίτων φόροι ούτοι και λοιπαί εισφοραί συμπεριλαμβανόμενοι υπό των εργολάβων και των υπεργολάβων εις το κόστος κατασκευής των έργων βαρύνουν εμμέσως τα δια την ανασυγκρότησιν προοριζόμενα ποσά, έχομεν την τιμήν να γνωρίσωμεν ότι εγκρίνομεν, επί τη προόψει νομοθετικής ρυθμίσεως του ζητήματος, όπως η υπό της διατάξεως του άρθρ. 16 του Α.Ν. 702/1948 προβλεπομένη απαλλαγή δια κρατήσεις ή δικαιώματα υπέρ του Δημοσίου, Δήμων, Κοινοτήτων και εν γένει παντός υπέρ τρίτου επιβαλλομένου φόρου ισχύση και δια τας δια χρημάτων της αμερικανικής βοηθείας δια την Ελλάδα συμβάσεις εκτελέσεως πάσης φύσεως δημοσίων έργων. Εις την απαλλαγήν δεν περιλαμβάνονται: α)τα τέλη χαρτοσήμου, β)ο ειδικός φόρος επιτηδεύματος εργολάβων και γ)η υπέρ Ιδρύματος Κοινωνικών Ασφαλίσεων εισφορά». 3.Προκειμένου περί δανείων χορηγουμένων εκ των κεφαλαίων της ανασυγκροτήσεως ή της αμερικανικής βοηθείας ισχύσουν αι ειδικαί επί των δανείων τούτων διατάξεις. 4.Η παρούσα δημοσιευομένη δια της Εφημερίδος της Κυβερνήσεως (τεύχ. Α΄) κυρωθήσεται δια νόμου. 